
A munkanélküliség kezelése Európában és Magyarországon

A munkanélküliség, az alacsony foglalkoztatottság sajnos minden államban kézzel fogható. Európában az Európai Unió szerződéses rendszere és irányelvei segítik a tagállamok foglalkoztatás- és szociálpolitikáját, amit az országok saját hatáskörben alakíthatnak. A foglalkoztatáspolitika feladata, hogy nyomon kövesse, a munkanélküliségi ráta alakulását, megakadályozza a munkanélküliség növekedését, felmérje a munkaerő-piaci igényeket és azokhoz alkalmazkodjon.
Fontosnak tartom bemutatni az Európai Unió keretein belül született jogi aktusokat, melyek jelentősen kihatottak mind a közösségi szintű foglalkoztatáspolitika kialakulására, mind a tagállami szintű szabályozásra. Dolgozatom első felében az EU foglalkoztatáspolitikájának történeti fejlődését, legfontosabb dokumentumait, intézkedéseit veszem sorra. E fonal mentén a Magyarországon megvalósuló EU kohéziós politikát ismertetem.
Magyarországon a rendszerváltást követően – a korábbi munkaerő-piaci egyensúly felborulásával – a jogalkotó felismerte azt, hogy törvényi keretek között kell szabályozni mind a munkanélküliség kezelését, mind pedig a munkanélküli támogatásokat, ez az 1991. évi IV. törvényben valósult meg. Ez a ma is hatályos törvény az alapja az ellátásoknak, lefekteti a foglalkoztatáspolitikát működtető szervezeti rendszert és megszabja, hogy honnan, milyen alapból történik a finanszírozás. Ez alapján ismertetnem a törvényt, a szakigazgatási rendszert, valamint a Nemzeti Foglalkoztatási Alapot.
Bemutatom a törvény által szabályozott, általam legfontosabbnak tartott Magyarországon domináló aktív eszközöket, a felnőttképzést, a munkahelyteremtő beruházásokat, a bértámogatást és a közfoglalkoztatást. Továbbá a foglalkoztatást elősegítő rendszerben azokat az intézkedéseket, melyekkel a munkaerőpiacról kívül kirekedteket, illetve hátrányos helyzetűeket – mint például a megváltozott munkaképességű személyek – próbálják segíteni az Alaptörvényben biztosított joguk gyakorlásához.
A munkanélküliség napjaink egyik legégetőbb társadalmi problémája. Az Európai Unió foglalkoztatáspolitikája óriási utat tett meg ezen társadalmi jelenség megoldása területén. Magyarország a rendszerváltást követően szabályozta először a foglalkoztatáspolitikát, annak anyagi jogi és eljárásjogi kérdéseit. Az uniós csatlakozást követően előtérbe kerültek az aktív munkaerő-piaci eszközök, a kormányváltást követően pedig a közfoglalkoztatás.



